
[bookmark: _Hlk176426252]Ligonių kasos primena ikimokyklinukų tėvams apie akinių lęšių kompensavimą 
Minėdamos Pasaulinę regėjimo dieną, ligonių kasos primena, kad šiais metais Lietuvoje vaikams iki 7 metų Privalomojo sveikatos draudimo fondo lėšomis buvo pradėta kompensuoti didžioji dalis akinių lęšių kainos. Jau per 700 ikimokyklinio amžiaus vaikų pasinaudojo šia parama, padedančia užtikrinti geresnę vaikų regėjimo priežiūrą ankstyvame amžiuje. 
Iki tol kompensuojamieji akinių lęšiai dėl regos sutrikimo buvo skiriami tik vaikams, kurių geriau reginčios akies geriausiai koreguotas regos aštrumas neviršijo 0,5 regos aštrumo vienetų. Dėl šios priežasties akinių lęšių kompensavimu galėdavo pasinaudoti maža dalis Lietuvos vaikų. Dabar vaikams iki 7 metų Privalomojo sveikatos draudimo fondas (PSDF) padengia 70 proc. akinių lęšių bazinės kainos neatsižvelgiant į regėjimo aštrumą. 
„Anksčiau kompensuojamieji akinių lęšiai buvo skiriami tik ribotam skaičiui vaikų, tačiau dabar ši parama yra prieinama visiems mažiesiems ikimokyklinio amžiaus pacientams, nepriklausomai nuo jų regos būklės. Tai reikšmingai prisideda prie vaikų sveikatos ir gerovės, padeda gydytojams anksti identifikuoti ir koreguoti regos sutrikimus, taigi užtikrina, kad vaikų regėjimo problemos būtų sprendžiamos dar ankstyvoje stadijoje“, – sako Valstybinės ligonių kasos prie Sveikatos apsaugos ministerijos Medicinos priemonių kompensavimo skyriaus vedėjas Giedrius Baranauskas.
Norint gauti iš PSDF kompensuojamus akinių lęšius, pirmiausia reikėtų kreiptis į šeimos gydytoją, kuris išrašys siuntimą akių gydytojo konsultacijai gauti. Nustatęs paciento regos sutrikimą, akių gydytojas gali skirti kompensuojamuosius akinių lęšius ir išduoti siuntimą, su kuriuo galima kreiptis  į vieną iš optikų, kuri sudariusi sutartį su Valstybine ligonių kasa. Optikų sąrašą galima rasti čia.

Vaikams su akių gydytojo siuntimu akinių lęšių pora (be rėmelių) gali būti kompensuojama ne dažniau kaip kartą per metus.

Kaip ir anksčiau, daliai vaikų ir suaugusiųjų akinių lęšiai gali būti iš PSDF kompensuojami visu 100 procentų jų bazinės kainos. Kompensuojama tais atvejais, kai akių gydytojas nustato, kad geriau reginčiosios paciento akies aštrumas su visiška korekcija neviršija 0,5 regos aštrumo vienetų. 

Per šių metų 9 mėnesius toks kompensavimas skirtas 50 ikimokyklinukų ir 322 vyresnio amžiaus vaikams arba suaugusiesiems. Tai atsiėjo 45 tūkst. eurų PSDF lėšų. 

Visiems pacientams, turintiems teisę į akinių lęšių kompensavimą, paprastųjų lęšių, kurių laužiamoji galia yra mažesnė arba lygi 6.0 sferinėms dioptrijoms ir (arba) mažesnė arba lygi 2.0 cilindrinėms dioptrijoms, kompensuojamoji bazinė kaina siekia 95 eurus. Sudėtingų akinių lęšių, kurių laužiamoji galia yra didesnė kaip 6.0 sferinės dioptrijos ir (arba) didesnė kaip 2.0 cilindrinės dioptrijos, kompensuojamoji bazinė kaina yra 148 eurai. 

[bookmark: _Hlk174107301]Suaugusiems pacientams, turintiems gydytojo siuntimą, akinių lęšių pora kompensuojama ne dažniau kaip kartą per dvejus metus. Kompensuojamieji akinių lęšiai pacientams gali būti skiriami dėl įvairių ligų, kurios pažeidžia regėjimą. 
+370 5 232 2222
info@vlk.lt
Europos aikštė 1, 09308 Vilnius
ligoniukasa.lrv.lt
Valstybinės ligonių kasos Ryšių su visuomene skyrius

